આ અંગેની વિગત એવી છે કે એલિસબ્રિજના પ્રીતમનગર ઢાળ પાસે ઓર્થોપેડિક ડો.મનોજ જોશીની હોસ્પિટલ આવેલી છે. ગઇ કાલે હોસ્પિટલમાં સફાઇ કર્મચારી તરીકે ફરજ બજાવતાં શાંતાબહેન મકવાણા બપોરના સમયે બાંકડા પર બેેઠાં હતાં ત્યારે પ૦ વર્ષની સફેદ સાડી પહેરેલી મહિલા એક યુવતી સાથે હોસ્પિટલમાં આવી હતી. યુવતી ગર્ભવતી હતી અને તેને કમરમાં દુઃખાવો છે તેમ કહ્યું હતું. તે પછી યુવતી બાથરૂમમાં ગઈ હતી. દસેક મિનિટ સુધી યુવતી બહાર ન આવતાં શાંતાબહેને દરવાજો ખખડાવી પૂછતાં પેટમાં ઘુમડીયો આવે છે તેમ કહ્યું હતું, જેથી તેઓ ત્યાંથી જતા રહ્યાં હતાં. દસેક મિનિટ બાદ ફરી તેઓ પરત આવતાં બાથરૂમ ખુલ્લું હતું અને અંદર જોતાં લોહીના ડાઘા નજરે પડયા હતા.